**Budapesti Műszaki és Gazdaságtudományi Egyetem**

**Villamosmérnöki és Informatikai Kar**

**Kari Hallgatói Önkormányzat**

**Szervezeti és Működési Szabályzat**

**5. melléklet**

**Impulzus – Szervezeti és Működési Szabályzat**

A BME Villamosmérnöki és Informatikai Karának Hallgatói Képviselete (továbbiakban: Hallgatói Képviselet) a Körök alapítására vonatkozó szabályozása alapján az Impulzus (továbbiakban: Kör) Szervezeti és Működési Szabályzatát (továbbiakban: SZMSZ) az alábbiakban állapítja meg:

1. **A Kör alapadatai**
	1. A Kör neve: Impulzus
	2. A Kör hivatalos elérhetősége: impi@impulzus.com
	3. A Kör alapításának éve: 1971
	4. Az Impulzus a Budapesti Műszaki és Gazdaságtudományi Egyetem Villamosmérnöki és Informatikai Kar Hallgatói Képviseletének lapja.
	A lapengedély száma: III./ISK/13./1976., ISSN szám: 1418-0529.
	5. Az Impulzus hivatalos honlapjának neve: Impulzus,
	címe: http://www.impulzus.com, ISSN száma: 1588-0745.
	6. A szerkesztőség neve: Impulzus szerkesztőség (továbbiakban: Szerkesztőség).
	7. Az iroda címe: 1117 Budapest, Irinyi József utca 42., 919-es szoba.
2. **A Kör alapvető tevékenysége**
	1. A Szerkesztőség elsődleges feladata az Impulzus elkészítése, a teljes lapkiadás megszervezése, a lap céljainak figyelembe vételével.
	2. A Szerkesztőség ezen belül:
		1. az Impulzuson keresztül tájékoztatja a Budapesti Műszaki és Gazdaságtudományi Egyetem Villamosmérnöki és Informatikai Kar (továbbiakban: Kar) hallgatóit az egyetemi életet érintő kérdésekben;
		2. híreket ír, riportokat, interjúkat készít a hallgatók tájékoztatására;
		3. elvégzi az újság szerkesztését, tördelését és nyomdai előkészítését;
		4. megszervezi az újság nyomdai ügyintézését;
		5. megszervezi az újság terjesztését.
	3. A Szerkesztőség ezen kívül:
		1. elősegíti a kari kulturális életet;
		2. elősegíti a Szerkesztőség tagjainak szakmai fejlődését;
		3. törekszik a Szerkesztőség működésének folytonosságának fenntartására.
	4. A Szerkesztőség kari öntevékeny csoportként:
		1. lehetőséget biztosít a Kar hallgatói számára a Szerkesztőség működésében, az Impulzus készítésében való részvételre, az újságírás és újságkészítés folyamatába való bekapcsolódásra;
		2. együttműködésre törekszik a többi kari öntevékeny körrel és csoporttal, ezen belül:
			1. hirdetési, illetve megjelenési lehetőséget biztosít számukra,
			2. segítséget nyújt számukra a tevékenységébe illő témákban (újságírás, kiadványszerkesztés, más felsőoktatási lapokkal való kapcsolatfelvétel stb.),
			3. megegyezés szerint lehetőséget biztosít számukra a Szerkesztőség infrastruktúrájának használatára;
		3. a Szerkesztőség, mint közösség fenntartására törekszik;
		4. az újságban kiemelten foglalkozik a Karral kapcsolatos témákkal;
		5. kiemelten kezeli a Karon való lapterjesztés megoldását.
3. **A Kör felépítése**
	1. A Szerkesztőség felügyeleti szerve a Kollégiumi Hallgatói Bizottság; a felelős kiadó a Hallgatói Képviselet elnöke; a felelős szerkesztő az Egyetemi Hallgatói Képviselet által megbízott EHK tag.
	2. A Szerkesztőség vezetősége a Főszerkesztőből, a Főszerkesztő-helyettes(ek)ből, valamint a Gazdasági felelősből áll (továbbiakban: Vezetőség).
	3. A Szerkesztőség döntéseit a szerkesztőségi gyűlés hozza, két gyűlés között a döntéseket a Vezetőség hozza. A Vezetőség a következő gyűlésen köteles beszámolni az előző gyűlés óta meghozott esetleges döntéseiről, amelyet a szerkesztőségi gyűlés egyet nem értés esetén módosíthat, illetve megsemmisíthet.
	4. A szerkesztőségi gyűlések nyíltak. Egy szerkesztőségi gyűlést a Főszerkesztő bármikor, indoklás nélkül zárttá tehet. Zárt gyűlés esetén csak a tagok és a Főszerkesztő által felkért személyek lehetnek jelen.
	5. A Szerkesztőség tagsága a Kör tagjaiból és öregtagokból áll.
	6. A Kör tagságára jelentkezhet mindenki, aki elfogadja és magára nézve kötelezőnek ismeri el a Kör SZMSZ-ét, valamint egyetért a Kör céljaival és feladataival.
	7. A Kör tagja az lehet, aki teljesíti a Kör felvételi kritériumait.
	8. A Kör felvételi kritériumai:
		1. legalább egy tag javaslata a jelölt taggá fogadására;
		2. legalább fél éves aktív tevékenység a Szerkesztőségben;
		3. a jelölt elfogadja és magára nézve kötelezőnek ismeri el a Szerkesztőség SZMSZ-ét;
		4. a Szerkesztőségi gyűlés egyszerű többséggel elfogadja taggá válását.
	9. A Kör tagjainak jogai, feladatai:
		1. elfogadja és betartja a Szerkesztőség döntéseit, SZMSZ-ét és belső házirendjét;
		2. végrehajtja a Vezetőség utasításait;
		3. részt vesz a szerkesztőségi gyűléseken;
		4. segíti a Szerkesztőség munkáját;
		5. részt vehet a Szerkesztőség rendezvényein;
		6. részesülhet a Szerkesztőség által nyújtható kedvezményekben;
		7. használhatja a Szerkesztőség infrastruktúráját (a Vezetőség infrastruktúra használatára vonatkozó szabályainak betartásával);
		8. joga van a szerkesztőségi irodához kulcs felvételére;
		9. egy szavazattal rendelkezik a szerkesztőségi gyűlésen.
	10. A Kör posztjai:
		1. Körvezető (továbbiakban: Főszerkesztő)
		2. Főszerkesztő-helyettes
		3. Gazdasági felelős
		4. Körtag
		5. Öregtag
		6. Tagjelölt
	11. Egyéb posztok:
		1. Cikkíró:
			1. Feladata a lapban megjelenésre kerülő cikkek előállítása.
			2. Köteles törekedni arra, hogy írásaival személyiségi jogokat ne sérten, valótlanságot ne állítson, továbbá törekednie kell arra, hogy írása megfeleljen az újságírói etikai kódex normáinak.
		2. Korrektor:
			1. A lapban megjelenésre kerülő cikkeket ellenőrzi és javítja helyesírási, fogalmazási, tartalmi és stilisztikai szempontból. A tartalmi változtatásokat kötelessége lehetőleg a szerzővel, egyéb esetben a Főszerkesztővel egyeztetni.
			2. Javaslatot tehet a cikk szerzőjének a cikk átdolgozására, illetve a Főszerkesztőnek a cikk visszatartására.
		3. Tördelőszerkesztő:
			1. Feladata az újság tördelése és nyomdai előkészítése.
			2. Az olvasószerkesztő feladatait is elláthatja, ilyen tevékenység esetén a poszt javaslattételi lehetősége is megilleti.
		4. Olvasószerkesztő:
			1. Nyomdába küldés előtt ellenőrzi a tördelők és korrektorok munkáját, a talált hibákat a jelöli a kapott dokumentumban;
			2. Javaslatot tehet oldalak módosítására, vagy eltávolítására, véleményezheti az elkészült újságot.
		5. Grafikus:
			1. Feladata a tördelőkkel és cikkírókkal együttműködve olyan grafikai munkák előállítása, amely összhangban van a megírt cikkel, az újság tematikájával.
			2. Feladata során törekednie kell arra, hogy munkáival személyiségi jogokat ne sértsen, ne tartalmazzon pornográf elemeket, legyen összhangban az újságírói etikai kódexben elvárt normákkal.
		6. Fotós:
			1. Feladatuk elsősorban a szerkesztőség cikkírói által készített interjúkon történő fotózás.
			2. Ezen felül felkérhetők bizonyos cikkekhez megfelelő fotók előállítására, törekedve arra, hogy munkájával személyiségi jogokat ne sértsen, ne tartalmazzon pornográf elemeket, legyen összhangban az újságírói etikai kódexben elvárt normákkal.
	12. A Vezetőség – döntése szerint – egyéb posztokat is definiálhat.
	13. Egy tag bármely posztokat betöltheti egyszerre, kivétel a főszerkesztői, főszerkesztő-helyettesi és Gazdasági felelős posztokat, ezeket a posztokat különböző személyeknek kell betöltenie.
	14. Poszt betöltésének kritériumai:
		1. A Főszerkesztő, illetve Gazdasági felelős választásáról a 4-6.§ rendelkezik.
		2. Főszerkesztő-helyettest (igény esetén akár többet) a Főszerkesztő választja meg.
		3. A Körtaggá és öregtaggá választásról szintén a 4-6.§ rendelkezik.
		4. Minden egyéb poszt betöltéséhez a Főszerkesztőnél vagy Főszerkesztő-helyettesnél történő jelentkezés szükséges, melyet a Vezetőség bírál el.
	15. A Szerkesztőség öregtagjai
		1. A Szerkesztőség öregtaggá nyilváníthat bármely rendes tagot, aki megfelel az öregtaggá nyilvánítás feltételeinek.
		2. Az öregtaggá válás feltételei:
			1. legalább egy tag javaslata a tag öregtaggá nyilvánítására (ez lehet önmaga is);
			2. legalább egy éves aktív tevékenység a Szerkesztőségben tagként;
			3. az öregtaggá nyilvánítást a Szerkesztőség a 6.§ alapján megszavazza;
			4. a tag elfogadja és magára nézve kötelezőnek ismeri el a Szerkesztőség SZMSZ-ét.
		3. Az öregtag ugyanazon jogokkal rendelkezik, mint egy rendes tag, a szavazati jog kivételével.
		4. Az öregtagság megszűnhet lemondással, illetve kizárással.
		5. Ha az öregtagság kizárás miatt szűnik meg, úgy a kizárandó tagot a döntést hozó szerkesztőségi gyűlésre meg kell hívni, azonban a döntéskor a jelenléte nem kötelező.
	16. A Körtagság megszűnhet:
		1. kilépéssel,
		2. ha a Körtag az újság rendes tevékenységében egy éven keresztül nem vesz részt,
		3. ha a Kör a 6.§ által meghatározott módon úgy dönt.
4. **A Kör vezetője**
	1. A Kör vezetőjét, a Főszerkesztőt a Kör a 6.§ által meghatározott módon választja meg.
	2. A Főszerkesztő:
		1. két szerkesztőségi gyűlés között bármikor összehívhat vezetőségi gyűlést, amelyen a Vezetőség tagjainak feladatuk részt venni;
		2. felelős a Szerkesztőség működéséért, feladatainak ellátásáért;
		3. dönt a lap tartalmáról, és azért felelősséggel tartozik a felelős kiadó felé;
		4. felelős a szerkesztőségi gyűlések és a szerkesztőségi rendezvények előkészítéséért, illetve annak zavartalan lebonyolításáért;
		5. felelős a Kör eszközeinek állapotmegóvásáráért, valamint a Kör leltárjának helyességéért;
		6. felelős a Szerkesztőség által felvállalt kari és egyetemi feladatok teljesítéséért;
		7. feladata a kapcsolattartás a Hallgatói Képviselettel, a Kollégiumi Hallgatói Bizottsággal, az Egyetemi Hallgatói Képviselettel és a megfelelő kari, egyetemi, országos szervezetekkel;
		8. ellátja a Szerkesztőség képviseletét külső fórumokon;
		9. figyelemmel kíséri a tagok munkáját, joga és kötelessége a nem megfelelő magatartás esetén a tagot a szerkesztőség előtt szóban figyelmeztetni a Kör által szervezett események idején is;
		10. kötelessége írást visszatartani, ha az személyiségi jogokat sért, valótlanságot állít, nem felel meg az újságírói etikai kódex normáinak;
		11. aláírási jogkörrel rendelkezik, ezt a jogkörét csak írásban ruházhatja át, és az átruházott jog tovább nem adható;
		12. felelősséggel tartozik a szerkesztőségi iroda leltáráért a felelős kiadó felé;
		13. tetszőleges időpontban írhat ki Főszerkesztő-választást, kötelessége a jelölési időszak után a jelöltekkel egyeztetni, kérdéseikre választ adni;
		14. kötelessége a vezetőváltás esetén a folyó ügyeket és az aktuális leltárt az új Főszerkesztőnek átadni, illetve az új Főszerkesztőt a Kollégiumi Hallgatói Bizottságnak és a Hallgatói Képviseletnek bemutatni;
		15. minden ezen dokumentumban nem definiált, újsággal kapcsolatosan felmerülő feladat is szintén a Főszerkesztő hatásköre.
	3. A Főszerkesztő-helyettes:
		1. kötelessége a Főszerkesztő távollétében annak feladatait, illetve kötelességeit ellátni;
		2. köteles a Főszerkesztő munkáját segíteni;
		3. több kijelölt Főszerkesztő-helyettes esetén mindegyikük köteles a fenti a feladatköröket ellátni, egymás közt a munkát arányosan felosztani.
5. **A Kör gazdálkodása**
	1. A Kör Gazdasági felelősét a Főszerkesztő nevezi ki.
	2. A Kör Gazdasági felelősének feladatai:
		1. a Kör éves gazdasági működésének megtervezése és elkészítése a Kör érdekeinek megfelelően,
		2. a Kör évközi költéseinek felügyelete,
		3. a Főszerkesztővel közösen a Szerkesztőség leltárának kezelése.
6. **Döntéshozatal a Körben**
	1. A Kör döntése érvényes, amennyiben legalább a Körtagok fele részt vett annak meghozásában.
	2. A szerkesztőségi gyűlés rendes tagjai egy-egy szavazati joggal rendelkeznek, a szavazati jog nem átruházható.
	3. A Kör döntéseit a szerkesztőségi gyűlés alapján egyszerű többséggel hozza:
		1. Körtagok felvétele,
		2. Körtagok kizárása,
		3. gazdasági pályázat elfogadása,
		4. Körtag Öregtaggá választása.
	4. A Körtagok legalább kétharmados többsége szükséges:
		1. SZMSZ módosításhoz,
		2. Kör megszüntetéséhez.
	5. Főszerkesztő választása:
		1. a Szerkesztőség minden rendes tagja jelölhet és jelölhető;
		2. a választást évente kell megtartani, kivéve, ha az aktuális Főszerkesztő az egyetlen jelölt;
		3. rendkívüli választást kell tartani, ha a poszt betöltője lemond, ha tagsága megszűnik, illetve ha a szerkesztőségi gyűlés 2/3-os többséggel megvonja tőle a bizalmat.
		4. a jelölteket a szerkesztőségi gyűlésen kell bemutatni, a szerkesztőségi gyűlés titkos szavazással választja meg a posztra a tagot. A jelöltek ezen a szavazáson nem szavaznak.
		5. a szavazók minimum 50%-a + 1 szavazatot kapott jelölt lesz a posztot betöltő tag. Amennyiben egyik jelölt sem szerzi meg a minimum szavazatot, úgy a legkevesebb szavazatot kapott jelölt kiesésével új szavazást kell tartani.
	6. A Vezetőség köteles egy héttel előre bejelenteni, ha a szerkesztőségi gyűlésen tagkizárás lesz és két héttel előre, ha SZMSZ-módosítás lesz.
7. **Jutalmazás**
	1. A Szerkesztőség rendes tagjainak féléves munkáját a főszerkesztő félév végén értékeli, véleményezi, az átlagtól eltérő tagokat személyesen, élőszóban is értékeli.
	2. A tagok tevékenységük jutalmazásaként a kollégiumi felvételi eljárás során közösségi pontozásban részesülhetnek.
8. **Záró rendelkezések**
	1. A jelen szabályzatban nem érintett kérdésekben az egyetemi szabályzatok valamint más ide vonatkozó jogszabályok az irányadóak.
	2. Jelen Szervezeti és Működési Szabályzatot a Kör tagjai akaratukkal megegyezőként fogadják el.
	3. Jelen melléklet a Hallgatói Képviselet 2022. április 6-i ülését követően lép életbe.